《雨中过颜东郊五首 其三》
明代·孙承恩

草堂极潇洒，水竹多幽深。主人有好怀，展席俯清吟。

时花弄芳姿，好鸟啭佳音。薰风泛丛兰，飘飖涤烦襟。

二子双玉立，劝我酒重斟。适意岂在酒，我病况靡任。

人生合并难，晤语惬素心。数觞已陶然，一笑忘古今。

作者简介：（1485—1565）松江华亭人，字贞父(甫)，号毅斋。孙衍子。正德六年进士。授编修，历官礼部尚书，兼掌詹事府。嘉靖三十二年斋宫设醮，以不肯遵旨穿道士服，罢职归。文章深厚尔雅。工书善画，尤擅人物。有《历代圣贤像赞》、《让溪堂草稿》、《鉴古韵语》。